AEC Regent五型

AEC Regent五型係由英國Associated Equipment Company出嘅一款前置引擎雙層巴士，1954年推出。佢係最後一款AEC Regent系列巴士，並取代AEC Regent三型。

Regent五型係以AEC設計嘅車嘴以及引擎室為標準，早年亦可以揀有暴露式水箱嘅舊引擎室款式。佢可以配AEC或吉拿6LW引擎，而波箱就係AEC同步嚙合、Wilson先選式或者AEC Monocontrol半自動或全自動。

喺英國，有多間倫敦以外嘅巴士公司買Regent五型巴士。另外Regent五型亦有被出口到愛爾蘭、葡萄牙、一啲非洲及阿剌伯國同埋香港。香港嘅九龍巴士喺1963至1966年引入210架Regent五型巴士，車身長度係34呎，超越當時英國標準嘅30呎，其中頭30架用英國鋁材公司車身，其餘180架用Metal Sections車身。

英國政府自1968年開始資助巴士公司買後置引擎巴士，以推行一人控制模式。英國最後一架AEC Regent五型喺1969年投入服務。

參考 
 Hannay, R. (1982). AEC Buses in Camera. Ian Allan Publishing. ISBN 978-0-7110-1160-1
 Davis, M. (2008). Hong Kong Buses Volume Two - Kowloon Motor Bus from 1933 to 1993. DTS Publishing. ISBN 962-86869-3-3

睇多啲
 Brown, S. (2011). AEC Regent V. Ian Allan Publishing. ISBN 978-0-7110-3539-3

巴士型號